REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/232 -13

18. jun 2013. godine

B e o g r a d

ZAPISNIK

43. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 18. JUNA 2013. GODINE

Sednica Odbora je počela u 14,10 časova.

 Sednicom je predsedavala Vesna Kovač, predsednica Odbora.

Pored predsednice, sednici su prisustvovali članovi Odbora: Zoran Antić, Veroljub Arsić, Vojislav Vujić, Zoran Kasalović, dr Milorad Mijatović, Dragan Tomić i Momo Čolaković i Mirjana Marjanović, zamenik člana Odbora Dušice Nikolić.

 Sednici nisu prisustvovali članovi Odbora: Žika Gojković, mr Božidar Đelić, Bojan Đurić, Radmilo Kostić, Dušica Nikolić, Radojko Obradović, Zoltan Pek, Aleksandar Senić i Đorđe Stojšić .

 Sednici su prisustvovali Katica Vijuk, zamenik člana Odbora Veroljuba Arsića; Dejan Radenković, zamenik člana Odbora Zorana Kasalovića i dr Vladimir Marinković, zamenik člana Odbora dr Milorada Mijatovića.

 Na poziv predsednice Odbora, sednici su prisustvovali: Jorgovanka Tabaković, guverner Narodne banke Srbije; Ana Gligorijević i Veselin Pješčić, viceguverneri Narodne banke Srbije; Nebojša Savić, predsednik Saveta guvernera Narodne banke Srbije; Branko Hinić i Željko Jović, generalni direktori i Bojan Terzić, direktor Direkcije za pravne poslove Narodne banke Srbije; Bojana Mitrović, potpredsednica Državne revizorske institucije; Gordana Tišma i Miroslav Mitrović, članovi Saveta Državne revizorske institucije; Cvetana Pršić, vrhovni državni revizor; Iva Vasilić, šef kabineta predsednika; Mirjana Marković, sekretar i Jasmina Vratonjić, načelnik Službe za finansije i računovodstvo u Državnoj revizorskoj instituciji i Milena Kovačević, rukovodilac Grupe za bankarstvo i lizing u Ministarstvu finansija i privrede.

 Na predlog predsednice, Odbor je većinom glasova (osam za, jedan nije glasao) utvrdio

D n e v n i r e d

1. Razmatranje Izveštaja o monetarnoj politici u 2011. godini,koji je podnela Narodna banka Srbije;

2. Razmatranje Izveštaja o poslovanju i rezultatima rada Narodne banke Srbije u 2011. godini;

3. Razmatranje Izveštaja o stabilnosti finansijskog sistema za 2011. godinu,koji je podnela Narodna banka Srbije;

4. Razmatranje Polugodišnjeg izveštaja Narodne banke Srbije o monetarnoj politici, za period januar - jun 2012. godine;

 5. Razmatranje Izveštaja Saveta guvernera Narodne banke Srbije o radu za 2012. godinu, od 4. oktobra 2012. godine i 26. aprila 2013. godine;

 6. Razmatranje Programa monetarne politike Narodne banke Srbije za 2013. godinu;

 7. Razmatranje Finansijskog plana Narodne banke Srbijeza2013. godinu, koji je Savet guvernera Narodne banke Srbije doneo 25. decembra 2012. godine;

 8. Razmatranje Izveštaja o radu Državne revizorske institucijeza 2012. godinu.

 Pre prelaska na rad po utvrđenom dnevnom redu, Odbor je većinom glasova (osam za, jedan nije glasao) usvojio zapisnike 40. i 41. sednice Odbora.

 Odbor je jednoglasno prihvatio predlog predsednice Odbora da se obavi jedinstveno razmatranje prve do sedme tačke dnevnog reda, a odvojeno odlučivanje.

**Prva-sedma tačka dnevnog reda -** Razmatranje Izveštaja o monetarnoj politici u 2011. godini,koji je podnela Narodna banka Srbije; Izveštaja o poslovanju i rezultatima rada Narodne banke Srbije u 2011. godini; Izveštaja o stabilnosti finansijskog sistema za 2011. godinu,koji je podnela Narodna banka Srbije; Razmatranje Polugodišnjeg izveštaja Narodne banke Srbije o monetarnoj politici, za period januar - jun 2012. godine; Izveštaja Saveta guvernera Narodne banke Srbije o radu za 2012. godinu; Programa monetarne politike Narodne banke Srbije za 2013. godinu; i Finansijskog plana Narodne banke Srbijeza2013. godinu, koji je Savet guvernera Narodne banke Srbije doneo 25. decembra 2012. godine

 Uvodne napomene dala je Jorgovanka Tabaković, guverner Narodne banke Srbije.

 Odbor je, zatim, prešao na odlučivanje po prvoj do sedme tačke dnevnog reda.

 1) Odbor je jednoglasno usvojio Izveštaj o monetarnoj politici u 2011. godini koji je podnela Narodna banka Srbije.

 2) Odbor je jednoglasno usvojio Izveštaj o poslovanju i rezultatima rada Narodne banke Srbije u 2011. godini.

 3) Odbor je većinom glasova (sedam za, dva nisu glasala) usvojio Izveštaj o stabilnosti finansijskog sistema za 2011. godinu,koji je podnela Narodna banka Srbije.

4) Odbor je jednoglasno usvojio Polugodišnji izveštaj Narodne banke Srbije o monetarnoj politici, za period januar - jun 2012. godine.

 5) Odbor je većinom glasova (osam za, jedan nije glasao) usvojio Izveštaj Saveta guvernera Narodne banke Srbije o radu za 2012. godinu.

 6) Odbor je jednoglasno usvojio Program monetarne politike Narodne banke Srbije za 2013. godinu.

 7) Odbor je jednoglasno usvojio Finansijski plan Narodne banke Srbijeza2013. godinu, koji je Savet guvernera Narodne banke Srbije doneo 25. decembra 2012. godine.

**Osma tačka dnevnog reda -** Razmatranje Izveštaja o radu Državne revizorske institucijeza 2012. godinu

 Uvodno izlaganje podnela je Bojana Mitrović, potpredsednica Državne revizorske institucije.

 U diskusiji su učestvovale Bojana Mitrović i Vesna Kovač.

 Bojana Mitrović je navela da Izveštaj sadrži osam poglavlja, koja obuhvataju pravni osnov za podnošenje izveštaja, odnos sa Narodnom skupštinom, ostvarivanje strateškog plana, izvršenje Programa revizije za 2012. godinu, završni račun Državne revizorske institucije, rad Saveta Državne revizorske institucije i saradnju sa međunarodnim organizacijama i drugim institucijama. Naglasila je da Izveštaj prezentuje rezultate revizija izvršenih krajem 2012. godine.

 Državna revizorska institucija je pružala podršku i stručnu pomoć Narodnoj skupštini u ostvarivanju kontrolne funkcije nad trošenjem javnih sredstava. Vršenjem eksterne revizije i davanjem nezavisne potvrde i profesionalnog uverenja o načinu korišćenja javnih sredstava, Državna revizorska institucija doprinosi jačanju odgovornosti za način raspolaganja i korišćenje tih sredstava, povećava preglednost finansijskih informacija i pouzdanost informacija na osnovu kojih korisnici računovodtvenih izveštaja zasnivaju svoje odluke.

 Istakla je da je Državna revizorska institucija u 2012. godini u potpunosti ostvarila planirane zadatke. Sprovedene su revizije kod 46 subjekata i revizije sastavnih delova finansijskih izveštaja i to 19 u Sektoru za reviziju budžeta i budžetskih fondova i 78 u Sektoru za reviziju i organizaciju obaveznog socijalnog osiguranja, sačinjeno je i objavljeno 143 izveštaja, izraženo 28 pozitivnih mišljenja, 100 mišljenja sa rezervom, uz uzdržavanje od davanja mišljenja na bilans stanja. Radi otklanjanja nepravilnosti, koje se mogu otkloniti, revidiranim subjektima je dat rok od 45 do 90 dana, u zavisnosti od veličine subjekta i vremena potrebnog za dostavljanje odazivnog izveštaja.

 U vezi sa postrevizionim aktivnostima, Državna revizorska institucija je dala 787 preporuka, one koje su vezi sa revidiranim finansijskim izveštajima iz 2010. godine su izvršene, a one koje su vezi sa revidiranim finansijskim izveštajima iz 2011. godine su izvršene u velikom procentu, data su mišljenja o odazivnim izveštajima, tako da će na više od 90% njih biti data pozitivna ocena verodostojnosti. Posebno je napomenula da su date 24 preporuke, koje se odnose na izmenu i usklađenost postojećih propisa. U toku je izvršavanje određenih preporuka Državne revizorske institucije, od kojih su neke morale biti odložene zbog kompleksnosti, neke nisu mogle biti izvršene. Neke preporuke su naišle na nerazumevanje, uglavnom kada se izvrši smena rukovodstva korisnika javnih sredstava, novo rukovodstvo smatra da ne treba da otklanja preporuke koje su se odnosile na prethodni period. Državna revizorska institucija će, u saradnji i razgovorima sa korisnicima javnih sredstava, nastojati da objasni potrebu postojanja sukcesije i odgovornosti za obaveze pravnih lica, bez obzira ko njima rukovodi.

 Ukazala je na potrebu izgradnje kontinuiteta revizija iz godine u godinu, tada bi prethodni revizorski izveštaj predstavljao osnovu prilikom revizije sledeće godine, pregledale bi se napomene i izvršenje datih preporuka i odmah mogla doneti ocena odazivnog izveštaja. Međutim, zbog nedostatka kapaciteta Državne revizorske institucije, postoji prostor od jedne do druge revizije korisnika, odnosno ne mogu se svi korisnici revidirati svake godine.

 U skladu sa svojim nadležnostima, Državna revizorska institucija je u toku 2012. godine podnela 154 zahteva za pokretanje prekršajnih postupaka, 23 prijave za privredni prekršaj i jednu krivičnu prijavu. Preduzete su i aktivnosti, na osnovu Programa revizije za 2012. godinu, za stvaranje sektora za reviziju svrsishodnosti i preduslova za uvođenje te vrste revizije.

 Vesna Kovač je iznela mišljenje da je ovim izveštajem učinjen napredak, jer je Odbor obavešten o realizaciji datih preporuka, što mu omogućava da vrši kontrolnu funkciju. Pored toga, postavila je pitanje u kom roku će preostale preporuke biti sprovedene. Bojana Mitrović je odgovorila da je zakonski rok 90 dana, ali da će Državna revizorska institucija da napraviti presek izvršavanja preporuka i dostaviti Odbor detaljan izveštaj o tome.

 Na predlog predsednice, Odbor je većinom glasova (osam za, jedan nije glasao) prihvatio Izveštaj o radu Državne revizorske institucijeza 2012. godinu i utvrdio Predlog zaključka.

 Odbor je podneo Narodnoj skupštini sledeći

I Z V E Š T A J

Odbor je, u skladu sa članom 238. stav 1. Poslovnika Narodne skupštine, razmotrio i prihvatio Izveštaj o radu Državne revizorske institucijeza 2012. godinu, koji je podnet Narodnoj skupštini na osnovu člana 43. stav 1. tačka 1. i člana 45. Zakona o Državnoj revizorskoj instituciji i utvrdio Predlog zaključka, koji dostavlja Narodnoj skupštini na razmatranje i usvajanje.

Predlog zaključka dostavljen Narodnoj skupštini glasi:

 P R E D L O G

 Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 238. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

 Narodna skupština Republike Srbije, na \_\_ sednici \_\_\_ zasedanja, održanoj \_\_\_ 2013. godine, donela je

Z A K Lj U Č A K

povodom razmatranja Izveštaja o radu Državne revizorske institucije za 2012. godinu

1. Narodna skupština ocenjuje da je Državna revizorska institucija u svom Izveštaju o radu za 2012. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

 2. Zadužuje se Državna revizorska institucija da, u roku od 90 dana od dana objavljivanja ovog zaključka, dostavi Narodnoj skupštini izveštaj o realizaciji, do 31. marta 2013. godine, preporuka datih u izveštajima o reviziji za 2011. godinu.

 3. Ovaj zaključak objaviti u „Službenom glasniku Republike Srbije“.

Za izvestioca Odbora i predstavnika predlagača zaključka na sednici Narodne skupštine određena je Vesna Kovač, predsednik Odbora.

 Prepis tonskog snimka 43. sednice Odbora čini sastavni deo ovog zapisnika.

 Sednica je zaključena u 15,00 časova.

 SEKRETAR ODBORA PREDSEDNIK ODBORA

 Milena Sandić Vesna Kovač